钦定古今图书集成/理学汇编/文学典/第060卷 > 严恽
## 钦定古今图书集成/理学汇编/文学典/第060卷 > 严恽

按：《全唐诗话》皮日休《伤严子重序》云：“余为童在乡校
时，简《上林杜舍人牧之集》，见有《与进士严恽》诗。后至
吴，一日，有客曰：‘严某，余志其名久矣。遽怀文见造，于
是乐甚。观其所为文，工于七字，往往有清便柔媚，时
可轶骏于常轨。其佳者曰：‘春光冉冉归何处，更向花
前把一杯。尽日问花花不语，为谁零落为谁开’。余羡’”
之，讽诵未尝怠。生举进士，亦十馀计偕，余方冤之，谓
终有得于时也。未几，归吴兴。后两期，咸通十年也。霅
人至云生以疾亡于所居矣。噫生徒以词闻于士大
夫，竟不名而逝，岂止此而堙没耶？江湖间多美材，士
君子苟乐退而有文者，死无不为时惜，可胜言耶？于
是哭而为诗。鲁望，生之友也，尝为我作诗云：“十哭都
门榜上尘，盖棺终是五湖人。生前有敌唯丹桂，没后
无家秪白𬞟。若下斩新醒处月，江南依旧咏来春。知
君精爽应无尽，必在《鄷都》颂帝晨。”